Title: พระราชกฤษฎีการะบุสัตว์น้ำและผลิตภัณฑ์สัตว์น้ำบางชนิดที่ห้ามมิให้มีไว้ในครอบครองเพื่อการค้า พ.ศ.2535

พระราชกฤษฎีกา

พระราชกฤษฎีกา
ระบุสัตว์น้ำและผลิตภัณฑ์สัตว์น้ำบางชนิดที่ห้ามมิให้มีไว้ในครอบครองเพื่อการค้า
พ.ศ. ๒๕๓๕

ภูมิพลอดุลยเดช ป.ร.
ให้ไว้ ณ วันที่ ๓๑
มีนาคม พ.ศ. ๒๕๓๕
เป็นปีที่ ๔๗
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ
ให้ประกาศว่า

โดยที่เป็นการสมควรห้ามมิให้มีสัตว์น้ำและผลิตภัณฑ์สัตว์น้ำบางชนิดไว้ในครอบครองเพื่อการค้า

อาศัยอำนาจตามความในมาตรา ๑๗๕
ของรัฐธรรมนูญแห่งราชอาณาจักรไทย และมาตรา ๕๓ แห่งพระราชบัญญัติการประมง พ.ศ. ๒๔๙๐
ซึ่งแก้ไขเพิ่มเติมโดยพระราชบัญญัติการประมง (ฉบับที่ ๓) พ.ศ. ๒๕๒๘
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้เรียกว่า พระราชกฤษฎีการะบุสัตว์น้ำและผลิตภัณฑ์สัตว์น้ำ
บางชนิดที่ห้ามมิให้มีไว้ในครอบครองเพื่อการค้า พ.ศ. ๒๕๓๕

มาตรา ๒[๑]  พระราชกฤษฎีกานี้ให้ใช้บังคับเมื่อพ้นกำหนดหนึ่งร้อยแปดสิบวันนับแต่วันประกาศ
ในราชกิจจานุเบกษาเป็นต้นไป

มาตรา ๓  ให้หินปะการัง
กัลปังหา เต่าทะเล และกระ และผลิตภัณฑ์ที่ทำจากหินปะการัง กัลปังหา เต่าทะเล
และกระ เป็นสัตว์น้ำและผลิตภัณฑ์สัตว์น้ำที่ห้ามมิให้บุคคลใดมีไว้ในครอบครอง
เพื่อการค้า

มาตรา ๔  บุคคลใดมีสัตว์น้ำหรือผลิตภัณฑ์สัตว์น้ำตามมาตรา
๓ ไว้ในครอบครองเพื่อการค้าอยู่แล้วก่อนหรือในวันที่พระราชกฤษฎีกานี้ใช้บังคับ
ถ้าประสงค์จะมีสัตว์น้ำหรือผลิตภัณฑ์สัตว์น้ำนั้นไว้ในครอบครองเพื่อการค้าต่อไป
ต้องยื่นคำขออนุญาตต่อพนักงานเจ้าหน้าที่ภายในสามสิบวันนับแต่วันที่พระราชกฤษฎีกานี้ใช้บังคับ
เพื่อขอครอบครองสัตว์น้ำหรือผลิตภัณฑ์สัตว์น้ำตามชนิด จำนวนหรือปริมาณ
ที่มีอยู่นั้นเพื่อการค้าต่อไปได้

มาตรา ๕  ให้รัฐมนตรีว่าการกระทรวงเกษตรและสหกรณ์รักษาการตามพระราชกฤษฎีกานี้

ผู้รับสนองพระบรมราชโองการ
อานันท์  ปันยารชุน
นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
โดยที่ในปัจจุบันได้มีการนำหินปะการัง กัลปังหา เต่าทะเล และกระ
มาขายเป็นสินค้าทั้งในรูปของวัตถุดิบหรือผลิตภัณฑ์ที่ทำขึ้นจากสัตว์น้ำดังกล่าว
และเป็นเหตุให้มีการลักลอบทำการประมงสัตว์น้ำข้างต้นจนเกิดปัญหาความเสื่อมโทรมแก่ทรัพยากรสัตว์น้ำและสิ่งแวดล้อมของประเทศ
อีกทั้งยังมีผลกระทบต่อการส่งเสริมการท่องเที่ยวด้วย  ดังนั้น เพื่ออนุรักษ์ทรัพยากรสัตว์น้ำดังกล่าวมิให้ต้องสูญพันธุ์ไป
สมควรห้ามมิให้มีการครอบครองสัตว์น้ำและผลิตภัณฑ์สัตว์น้ำดังกล่าวไว้เพื่อการค้า  จึงจำเป็นต้องตราพระราชกฤษฎีกานี้

จุฑามาศ/ปรับปรุง
๒๗ กรกฎาคม ๒๕๕๘

[๑] ราชกิจจานุเบกษา
เล่ม ๑๐๙/ตอนที่ ๔๒/หน้า ๑๓๗/๘ เมษายน ๒๕๓๕